Si sperave che e fos la seconde vitorie in campionât e in cjase e impen e je saltade fûr une pate che di une bande e da avonde sodisfazion e di chê altre e fâs pensâ parsore. De partide dal Udin cuintri dal Bologna, dopo de vitorie di dôs setemanis indaûr cul Parma e di cuindis dîs di polse, si si spietavisi une prestazion positive sei sul plan dal zûc che dal pont di viste dal risultât, par parâ vie i nui scûr dal inviament de stagjon, marcât de jessude dolorose de Europa League, ma no je lade propit cussì. Anzit. La scuadre di Guidolin, cence Brkic, Heurtaux, Pinzi e Basta e cun Di Natale che ancjemò nol somee masse in forme (ancje se al segne il gol dal un a un: fuarce Totò!), no rive a butâ jù lis bariduris fatis sù dai ros e blu emilians, che a rivin in Friûl cun chê di non cjapâlis, e fintremai e riscje di pierdi.
Tal prin timp la formazion furlane e mostre di vê un potenziâl tecnic plui alt dai aversaris, che a cirin soredut di no vê fastidis, di rompi la iniziative dal Udin e di rispuindi in cuintripît cun Diamanti, ma no rive a esprimilu in concret e a imponi il so predomini. I zuiadôrs blancs e neris a somein lâ indenant cul fren a man tirât e in gjenerâl la partide e je flapute. Lis conclusion plui pericolosis dal Udin a son un tîr di Muriel, che Curci al rive a parâ in bande, e un colp cul cjâf di Pereyra, fûr di pôc. Des bndis di Kelava pôc o nuie, a part Moscardelli che al proteste par un conta inte aree di rigôr.
Il secont timp si vierç cul Bologna che al mostre une propension ofensive plui fuarte che te prime frazion, cun dôs conclusions di Moscardelli tal prin cuart di ore, ma in gjenerâl ritmis, emozions e iniziativis no son alc e ce. Il svolt al rive in graciis di une punizion tirade benonon di Diamanti: un a zero pai ospits.
L’Udin al patìs il colp e la sô reazion si le viôt dome cu la (tardive?) jentrade tal cjamp di zûc dal ‘Mago’ Maicosuel. Il Bologna si difint e l’Udin al stente a rindisi pericolôs. Cussì l’un a un al rive a sîs minûts de fin: lu segne Di Natale, che cun mistîr al concretize inte maniere miôr la ispirazion di Maicosuel.
Tai ultins minûts l’Udin al prove a viodi di vierzi un altri viaç il troi just che al puarte il gol, ma no i rive. Al finìs un a un e al è just cussì, pal Bologna che si difint e ch al riscje di vinci e pal Udin che al riscje di pierdi – e par chest la paritât finâl e à un valôr positîf – e che nol da masse sodisfazions ai siei tifôs ni pal zûc ni pes cundizions atletichis e psicologjichis. Che i mancjino grinte e convinzion?
fur_Latn fur_Latn fur_Latn fur_Latn fur_Latn